ચેપી રોગોનાં પ્રસારમાં વસતિમાં વધારો મહત્ત્વપૂર્ણ પરિબળ છે અને તે ચેપી રોગોને અસરકારક રીતે નિયંત્રણમાં લેવાની યોજના ઉપર વિશિષ્ટ અસરો ધરાવે છે. સાયન્સ ડાયરેક્ટમાં ‘The effects of demographic change on disease transmission and vaccine impact in a household structured population (રોગચાળાનાં પ્રસાર પર વસતિમાં ફેરફારની અસરો અને કૌટુંબિક માળખાગત વસતિમાં રસીની અસર)’ નામનો એક અભ્યાસ પ્રકાશિત થયો હતો. આ અભ્યાસ મુજબ ઘરની અંદર સભ્યોનો એકબીજાનાં સંસર્ગનો સમયગાળો અને તેની તીવ્રતાને કારણે રોગનાં પ્રસાર માટે મહત્ત્વપૂર્ણ પરિબળ કુટુંબનાં સભ્યોની સંખ્યા છે. 20મી સદીમાં વિકસિત દેશોની વસતિએ વસતિજન્ય ફેરફારો વધારે અનુભવ્યાં હતાં – જેમ કે સરેરાશ આયુષ્યમાં વધારો અને પ્રજનનક્ષમતા કે જન્મદરમાં ઘટાડો – જેનાં પરિણામે વયોવૃદ્ધ લોકો નાનાં કુટુંબોમાં રહે છે. વર્ષ 1997માં લિવી-બાક્કી દ્વારા “એ કન્સાઇઝ હિસ્ટ્રી ઓફ વર્લ્ડ પોપ્યુલેશન” અભ્યાસ મુજબ, વસતિજન્ય ફેરફારો માટે મહત્ત્વપૂર્ણ પરિબળોમાં જાહેર આરોગ્યમાં સુધારો તથા શહેરી ઔદ્યોગિક સમાજમાં વધારાની સાથે સામાજિક અને આર્થિક સ્થિતિમાં પરિવર્તન સામેલ છે.